মুজিবের অন্ধ অনুসারী হাসিনাও তার পিতার সে স্বৈরাচারী পথটিই ধরেছেন। তিনি আঘাত হেনে চলেছেন জনগণের আশার ভুবনে। জনগণের এতদিনের লালিত আশাকে চুরমার করার চেষ্টা হওয়াতে জনগণও যে অতিশয় ক্ষিপ্ত হয়ে উঠছে তার আলামত ইতোমধ্যে প্রকাশ পাচ্ছে। এতে আঘাত পড়বে যে শুধু শেখ হাসিনার সরকারের ওপর তা নয়, বরং হামলা হবে তার সমর্থকদের ঘরবাড়ি, ব্যবসা-বাণিজ্য ও পত্রপত্রিকার ওপরও। কারণ রাজার গায়ে হাত পড়ার আগে তো ময়দানে লাশ পড়ে তার অনুগত সেপাইদের। সরকার বুঝতে ভুল করছে যে, বিদায়ী সরকারের পক্ষে কিছু বেকুব ছাড়া কোনো বুদ্ধিমান সরকারি কর্মকর্তা বা পুলিশ লাঠি ধরে না। তখন তারা সরকারের স্বার্থ ছেড়ে নিজেদের স্বার্থ দেখে। তারা জানে ক্ষমতাসীন সরকারের মন্ত্রীরা কোটি কোটি টাকা কামাই করে নিয়েছে। সে অর্থ নিয়ে তারা অন্য দেশে রাজার হালে থাকতে পারবে। কিন্তু সরকারি কর্মচারীদের তো নিজেদের পরিবার-পরিজন নিয়ে বাঁচতে হবে বাংলাদেশে। চাকরি করতে হবে জনগণের চোখের সামনে। বিদায়ী সরকারের পক্ষে লাঠি ধরার কারণে তাদের চাকরিতে যে হাত পড়বে সেটিও তারা জানে। এমন একটি স্বার্থ চেতনার কারণেও সরকারি কর্মচারীদের পক্ষ থেকে শুরু হয় বিদায়ী সরকারের প্রতি সক্রিয় অসহযোগিতা। সে অসহযোগিতার কারণেই লিবিয়ার গাদ্দাফি, আফগানিস্তানের নজিবুল্লাহ বা রোমানিয়ার চেশস্কির ন্যায় দুর্বৃত্ত সরকারেরা পালানোরও রাস্তা পায়নি। ভিয়েতনাম থেকে মার্কিনিদের পালাতে হয়েছে দূতাবাসের ছাদের ওপর থেকে হেলিকপ্টারযোগে। বুদ্ধিমান স্বৈরাচারীরা তাই ইরানের শাহের মতো আগে ভাগে দেশ ছাড়ে। এরূপ এক ক্রান্তিলগ্নে যারা হাসিনা সরকারের পক্ষে লাঠি ধরবে ও প্রতিবাদী নাগরিকদের হত্যা করবে তারা মূলত কাণ্ডজ্ঞান সম্পন্ন কোনো সরকারি কর্মচারী নয়, দেশপ্রেমিকও নয়। বরং সরকারি কর্মচারীর পোশাকে আওয়ামী লীগের ক্যাডার বা শত্রুদেশের এজেন্ট।